ไฟแนนซ์ทูเดย์
โดย...ต้นหลิว
8 เม.ย. 2558

โดย...ต้นหลิว
...สงกรานต์แต่ละปีมักมีพวกชอบปล่อยข่าวโยนหินถามทาง ปีนี้มาแนวข่าวลือว่าราชการให้วันพฤหัสบดีและศุกร์ที่ 16-17 เป็นวันหยุดยาวต่อเนื่องไปทั้งสัปดาห์ นัยว่าใจคอจะหยุดกัน 9 วันรวด เป็นรองแค่ตรุษจีนของจีนที่เขาต้องหยุดกัน 2 สัปดาห์ เพราะประเทศกว้างใหญ่ไพศาล แรงงานยังต้องใช้รถไฟกลับบ้านกันอยู่
งานนี้ รมว.คลัง สมหมาย ภาษี ไม่พูดอะไรมาก แต่ขอเคลียร์แค่สั้นๆ ว่า ใครมาไม่มาไม่รู้ รู้แต่ว่าผมมาทำงาน หลังสงกรานต์เจอกัน 
...ธนาคารทหารไทย (ทีเอ็มบี) ทำเอาลูกค้าหลายคนตกใจ เพราะประกาศยกเลิกขายผลิตภัณฑ์บัญชีเงินฝาก 3 ตัวรวด คือ no fee, ธุรกรรมทำฟรี และบัญชีออมทรัพย์ payroll สงวนให้เฉพาะลูกค้าที่มีบัญชีแล้วยังใช้งานได้ตามปกติ
ที่ยกเลิกไปเพราะมีตัวใหม่ ออล ฟรี มาแทน งานนี้ยังเน้นฟรีค่าธรรมเนียมเหมือนเดิม ดีขึ้นตรงธุรกรรมภายในธนาคารฟรีหมด และได้กดเงินต่างตู้ไม่จำกัดครั้ง แต่ที่ได้ลดลงคือโอนเงินตามแบงก์ลดลงเหลือฟรี 5 ครั้งแรก พร้อมยังบังคับเปิดบัตรร่วม ก็ได้ชาร์จค่าธรรมเนียมรายปีไป   
...ปริญญ์ พานิชภักดิ์ บอกต้องทำใจกับภาวะเศรษฐกิจปีนี้ ไม่ใช่ทำใจเพราะเศรษฐกิจแย่ แต่ต้องทำใจยอมรับว่าประเทศไทยมาถึงช่วงที่ต้องปฏิรูป จีดีพีที่ออกมาจึงไม่หวือหวาแบบปีเดียวจบ แต่ต้องดูเฉลี่ยยาวๆ เพราะผลลัพธ์ที่ประเทศจะได้บางทีก็ไม่สามารถวัดได้แค่จีดีพีอย่างเดียว
...สำนักเครดิตเรตติ้งอื่นๆ ยังขอรอดูท่าทียาวๆ ก่อน โดยเฉพาะกับมาตรา 44 ที่เพิ่งบังคับใช้เป็นครั้งแรก แต่สำนักฝั่งแดนปลาดิบลุยไปก่อนใคร เจแปน เครดิต เรทติ้ง เอเจนซี่ (เจซีอาร์) ให้ข่าวดีรับสงกรานต์ปรับมุมมองประเทศไทยจากเชิงลบเป็นมีเสถียรภาพ (Stable) สร้างความมั่นใจให้กลุ่มนักลงทุนญี่ปุ่นทั้งรายใหญ่ ทั้งเอสเอ็มอีกล้าขนเงินมาลงทุนได้มากขึ้น